ປ. ສະຫະລັດ ພົບ​ປະ​ກັບ ​ປ. Tunisia ທີ່​ທຳນຽບຂາວ ​
ປະທານາທິບໍດີ Essebsi ​ໄດ້​ຂຶ້ນ​ກຳ​ອຳນາດ ຫຼັງ​ຈາກ​ທີ່​ທ່ານ​ ໄດ້​ຮັບ​​ໄຊຊະນະ ​ໃນ​ການ​ເລືອກ​ຕັ້ງ ຢ່າງ​ເປັນ​ປະຫວັດ​ການ ​​ໃນ​ເດືອນ​ທັນວາ ​ຜ່ານ​ມາ​ນີ້.
ປະທານາທິບໍດີສະຫະລັດ ທ່ານ ບາຣັກ ໂອບາມາ ພົບປະກັບ ທ່ານ Beji Caid Essebsi ປະທານາທິບໍດີ Tunisia ທີ່ທຳນຽບ ຂາວ ເພື່ອຊ່ອຍເນັ້ນໃຫ້ເຫັນເຖິງການສະໜັບສະໜຸນຂອງ ວໍຊີງຕັນ ຕໍ່ການປ່ຽນແປງແບບປະຊາທິປະໄຕຂອງປະເທດດັ່ງກ່າວ ປະທານາທິບໍດີ Essebsi ໄດ້ຂຶ້ນກຳອຳນາດ ຫຼັງຈາກທີ່ທ່ານ ໄດ້ຮັບໄຊຊະນະໃນການເລືອກຕັ້ງ ຢ່າງເປັນປະຫວັດການ ໃນເດືອນທັນວາຜ່ານມານີ້ ເຈົ້າໜ້າທີ່ສະຫະລັດ ກ່າວວ່າ ປະທານາທິບໍດີ ຈະໂອ້ລົມສົນທະນາ ກັນກ່ຽວກັບການເພີ້ມການຊ່ອຍເຫລືອທາງດ້ານທະຫານສະຫະລັດ ແລະ ດ້ານເສດຖະກິດ ຕໍ່ Tunisia ຊຶ່ງພວມ ຮັບມືກັບ ການບໍ່ມີວຽກເຮັດງານທຳຂອງພວກເຍົາວະຊົນເປັນຈຳນວນຫຼວງຫຼາຍ ພ້ອມທັງການຂົ່ມຂູ່ຕໍ່ສະຖຽນລະພາບຂອງຂົງເຂດນຳ ປະທານາທິບໍດີທີ່ປົກຄອງປະເທດມາເປັນເວລາດົນນານທ່ານ Zine El-Abidine Ben Ali ໄດ້ຖືກໂຄ່ນລົ້ມໂດຍພວກປະທ້ວງເພື່ອປະຊາທິປະໄຕໃນປີ 2011 ທີ່ໄດ້ສົ່ງແຮງດົນໃຈ ກໍໃຫ້ເກີດມີການລຸກຮືຂຶ້ນຂອງຊາວອາຣັບໃນລະດູບານໃໝ່ ຫລື Arab Spring ໃນທົ່ວອາຟຣິກາເໜືອແລະຕາເວັນອອກກາງ ນັບແຕ່ນັ້ນມາ ປະເທດດັ່ງກ່າວ ໄດ້ຮັບຜົນສຳເລັດໃນການເລືອກຕັ້ງຫຼາຍຮອບ ເຖິງແມ້ນວ່າ ໄດ້ເກີດມີຄວາມຮຸນແຮງຂຶ້ນແດ່ກໍຕາມ ບັນດາພັກການເມືອງຕ່າງໆທັງທີ່ຍຸ່ງກ່ຽວແລະ ບໍ່ຍຸ່ງກ່ຽວກັບສາສະໜາອິສລາມ ສ່ວນໃຫຍ່ແລ້ວແມ່ນໄດ້ພາກັນຫຼີກເວັ້ນຈາກຄວາມຮຸນແຮງ ຊຶ່ງມັນໄດ້ແຜ່ລາມໄປທົ່ວບັນດາປະເທດອາຣັບທີ່ມີການລຸກຮືຂຶ້ນອື່ນໆ